ยุโรปบุกคลังขอทำเอฟทีเอกระตุ้นการค้า
นักธุรกิจยุโรปแนะ โต้ง เร่งจัดทำเอฟทีเอไทยยุโรป ชี้หากเออีซีมีผลบังคับใช้ในปี 2558 ไทยจะสูญเสียโอกาสทางการลงทุน
27 เม.ย. 2555

นักธุรกิจยุโรปแนะ โต้ง เร่งจัดทำเอฟทีเอไทยยุโรป ชี้หากเออีซีมีผลบังคับใช้ในปี 2558 ไทยจะสูญเสียโอกาสทางการลงทุน
นายรอล์ฟ ดีเตอร์ ดาเนียล ประธานสมาคมศูนย์ส่งเสริมธุรกิจยูโรเปียนอาเซียน (อีเอบีซี) เปิดเผยภายหลังนำคณะเข้าพบนายกิตติรัตน์ ณ ระนอง รองนายกรัฐมนตรีและ รมว.คลัง ว่า ได้หารือถึงบทบาทของไทยในฐานะประตูการค้าของยุโรปสู่ภูมิภาคเอเชีย ซึ่งไทยเองยังไม่ได้จัดทำเขตการค้าเสรี (เอฟทีเอ) ระหว่างไทย-ยุโรป หากในปี 2558 ประเทศในแถบอาเซียนจะรวมเป็นประชาคมเศรษฐกิจอาเซียน (เออีซี) โดยที่ไม่มีข้อตกลงทางการค้าระหว่างไทยและยุโรปอยู่ จะทำให้ไทยสูญเสียโอกาสในการลงทุนจากยุโรปได้ จากค่าจ้างขั้นต่ำที่เพิ่มสูงขึ้น โดยในปัจจุบันประเทศเพื่อนบ้านของไทย อาทิ มาเลเซีย ฟิลิปปินส์ และเวียดนาม ได้มีความคืบหน้าในการทำเอฟทีเอกับยุโรปไปบ้างแล้ว
ทั้งนี้ หากไทยและยุโรปสามารถทำเอฟทีเอระหว่างกันได้ ยุโรปจะใช้ไทยเป็นฐานในการผลิตเพื่อส่งออกสินค้าไปยังอาเซียนเพิ่มขึ้น เพราะยุโรปส่งออกสินค้ามาไทยเป็นอันดับ 1 ในอาเซียน 
ปัจจุบันมูลค่าการส่งออกสินค้าไทยไปยุโรปภายใต้สิทธิประโยชน์ทางอัตราภาษีศุลกากรในปี 2554 รวม 9,319 ล้านเหรียญสหรัฐ เพิ่มขึ้น 19.11% จากปี 2553 สินค้าสำคัญของไทยที่มีการใช้สิทธิจีเอสพีมากที่สุด ได้แก่ ยางรถยนต์สำหรับยานยนต์ส่งของ ถุงมือยางสังเคราะห์ กุ้งปรุงแต่ง เครื่องปรับอากาศที่ประกอบด้วยพัดลม สับปะรดปรุงแต่ง กุ้งแช่แข็ง
นายกิตติรัตน์ ยืนยันว่าจะเปิดเอฟทีเอไทยยุโรป หากเห็นว่าไทยจะได้รับประโยชน์มากขึ้นจากเม็ดเงินลงทุนที่ทางยุโรปจะเข้ามาในอนาคต